钦定古今图书集成/理学汇编/学行典/第074卷 > 朱子大全集 > 《答魏元履》
## 钦定古今图书集成/理学汇编/学行典/第074卷 > 朱子大全集 > 《答魏元履》

裘父所云“欲于《论语》作数说”，此语可疑。寻常读书，只
为胸中偶有所见，不能𪐝契，故不得已而形之于口，
恐其遗忘，故不得已而笔之于书，初不觉其成说也。
若读书而先有立说之心，则此一念已外驰矣，若何
而有味耶？老兄所论昭烈知有权而不知有正，愚意
则以谓先主见几不明，经权俱失，当刘琮迎降之际，
不能取荆州，乌在其知权耶？至于狼狈失据，乃不得
已而出于盗窃之计，善用权者，正不如此。若声罪致
讨，以义取之，乃是用权之善。盖权不离正，正自有权，
二者初非二物也。子房用智之过，有微近谲处，其小
者如蹑足之类，其大则扶汉以为韩，而终身不以语
人也。若武侯即名义俱正，无所隐匿，其为汉复仇之
志，如青天白日，人人得而知之，有补于天下后世，非
子房比也。盖为武侯之所为则难，而子房投闲乘隙，
得为即为，故其就之为易耳。顷见李先生亦言“孔明
不若子房之从容，而子房不若武侯之正大也。”不审
尊意以为何如？